Seeterapie - WelstandWelstand
Tuis / Advies / Seeterapie
Donderdag | 04 Oktober | 2018
Party mense hou van wildtuinvakansies, terwyl ander weer verkies om by ʼn warmwaterbron of in die berge te gaan uitspan. Tog voel ʼn mens na liggaam, siel en gees verkwik na ʼn paar dae by die see, byna asof jy ʼn vitamine C-inspuiting gehad het. Waarom is dit so? Navorsing bevestig dat die see beslis helende krag het.
Wetenskaplikes verwys na die effek wat die kombinasie van kalmerende geure en klanke van die see op ʼn mens se brein het, as “blou ruimte”. Dis daardie ongelooflike gevoel van vrede en kalmte wat jy by die see ervaar.
Wat maak die water, sand, lug en sonskyn by die see so terapeuties?
Die gedreun van die branders verander jou breingolfpatrone en dit kalmeer jou en laat jou ontspan. Dit versterk jou na liggaam, siel en gees.
Die vars seelug laat jou rustig slaap. Vanweë die dimetielsulfiedgas, die oorvloedigste swaelverbinding wat in die atmosfeer vrygestel word, ruik die seelug anders as lug op ander plekke. Dit verbeter ons vermoë om suurstof te absorbeer deurdat dit skadelike vrye radikale (positiewe ione) neutraliseer. Die negatiewe ione help ook om die serotonienvlakke in die liggaam, wat verband hou met gemoedstemming en spanning, te balanseer, daarom voel ʼn mens na ʼn dag op die strand meer wakker, energiek en ontspanne.
Die ultravioletstrale van die son stel endorfiene in die liggaam vry – ʼn groep peptiede hormone wat die liggaam se pyndrumpel verhoog en jou emosies beïnvloed. Sonlig is die hoofbron van vitamine D, wat jou skelet versterk en jou immuunsisteem versterk. Dis ook ʼn natuurlike geneesmiddel vir verskeie veltoestande en die son se UV-strale verminder inflammasie. Ontoereikende vlakke van vitamine D in die liggaam hou verband met sekere outo-immuunsiektes en fibromialgie. Blootstelling aan die son by die see is dus baie goed vir jou.
Seewater: Daar is baie water op Aarde, waarvan 97% seewater is. Per gewigseenheid bevat dit 3,5% sout. 83 van die elemente op die periodieke tabel kom in seewater voor en 90% van die mineraalsoute in seewater is uit die hoofelemente, chloor, natrium, swael, magnesium, kalsium en kalium saamgestel. Seewater bevat baie van die minerale wat jou liggaam benodig om te herstel en te ontgif. Dit help wonde om te genees, verminder infeksie en help met pynverligting. Onlangse navorsing het ook bewys dat toestande soos artritis, psoriase en selfs depressie kan verbeter deur in seewater te swem.
Seesand is ʼn natuurlike afskilfermiddel wat help om ou vel af te skuur en die natuurlike vernuwing daarvan te bevorder. Dis ook ʼn uitstekende oppervlakte om op te oefen. Die sand bied bykomende weerstand vir die spiere, wat die effektiwiteit van enige fiksheidsprogram verhoog.
Watter effek het die see op ʼn mens?
Dit verminder spanning: Water is die natuur se kuur vir stres – of jy daarin swem en of jy net jou voete natmaak, dit laat jou onmiddellik ontspan.
Dit verhoog kreatiwiteit. By die see kan jy jou kop skoonmaak en probleme of projekte op ʼn meer kreatiewe manier benader. Dit kalmeer jou gemoed en laat jou fokus op dit wat op daardie gegewe stadium van belang is.
Dit verlig gevoelens van depressie. Die hipnotiese klanke van die golwe, gekombineer met dit wat jy sien en ruik, kan jou in ʼn mediterende stemming plaas. Terselfdertyd kan jy oor die lewe peins in ʼn veilige ruimte, weg van die chaos van jou daaglikse lewe.
Dit kan jou uitkyk op die lewe verander. Die natuur het nog altyd ʼn positiewe rol in die mens se welstand vertolk en die see in besonder is uitstekend vir liggaam en siel.
Wanneer jy dus weer voel jy het terapie nodig, gaan span vir ʼn paar dae by die see uit.
Aqua for Balance. http://aqua4balance.com/healing-power-of-nature/the-sea/healing-properties-of-the-sea.html
Mystical Raven. http://mysticalraven.com/health/9646/neuroscientists-strongly-recommend-that-you-visit-the-beach-regularly-heres
Redes waarom volwassenes skaak moet speel
Só werk orgaanskenking
Donderdag | 29 November | 2018
Artritis: Wie kry dit en is dit voorkombaar?
Diabetes – voorkoming en bestuur
Hoekom Kersvakansies nie verfrissend is nie en hoe om dit te verander